b'\n_START_ARTICLE_\nAnatoli Toll\n_START_PARAGRAPH_\nAnatoli N. Toll, virallinen sukunimi Antonov-Djadik (s. 1896 Pietari) oli ven\xc3\xa4l\xc3\xa4inen Suomessa 1920- ja 1930-luvulla asunut emigrantti. H\xc3\xa4n oli 1921 Berliiniss\xc3\xa4 perustetun Ven\xc3\xa4l\xc3\xa4isen Totuuden Veljeskunta-emigranttij\xc3\xa4rjest\xc3\xb6n virallinen edustaja Suomessa ja h\xc3\xa4n oli my\xc3\xb6s Suomen yleisesikunnan tiedustelun ja Etsiv\xc3\xa4n Keskuspoliisin agenttina._NEWLINE_Aateliperheeseen syntynyt Toll k\xc3\xa4vi seitsem\xc3\xa4n luokkaa saksalaista kymnaasia ennen ensimm\xc3\xa4isen maailmansodan puhkeamista. Sodan aikana h\xc3\xa4nest\xc3\xa4 tuli laivastoluutnantti ja vuonna 1919 h\xc3\xa4n palveli tiedusteluteht\xc3\xa4viss\xc3\xa4 kenraali Nikolai Judenit\xc5\xa1in joukoissa, Marraskuussa 1919 Toll asettui asumaan Viipuriin jossa h\xc3\xa4n oli Saima-karamellitehtaan osakkaana ja teknillisen\xc3\xa4 johtajana._NEWLINE_Toll toimi 1920-luvun alussa Suomen yleisesikunnan tiedustelun kuriirina ja agenttina ja teki salaa useita matkoja Pietariin. Toll oli Ven\xc3\xa4l\xc3\xa4isen Totuuden Veljeskunnan p\xc3\xa4\xc3\xa4llikk\xc3\xb6n\xc3\xa4 Suomessa ja h\xc3\xa4n hoiti j\xc3\xa4rjest\xc3\xb6n tiedustelulinjoja Neuvostoliittoon. Toll perusti veljeskunnalle vuosina 1926\xe2\x80\x931927 Luoteiseksi osastoksi kutsutun salaisen Suomen taistelukeskuksen jolla oli h\xc3\xa4nen oman ilmoituksensa mukaan yhteydet my\xc3\xb6s Puolaan, Kiinaan, Kaukasiaan ja Turkestaniin. Taistelukeskuksella oli useita pieni\xc3\xa4 alaosastoja Etel\xc3\xa4-Suomessa ja Karjalankannaksella. Toll piti kaiken aikaa yhteytt\xc3\xa4 Suomen yleisesikunnan tiedusteluun ja oli my\xc3\xb6s Etsiv\xc3\xa4n Keskuspoliisin toimisto VIII:n agenttina. T\xc3\xa4t\xc3\xa4 salaista toimistoa johti Jalmari Sinivaara._NEWLINE_Vuonna 1929 Hufvudstadsbladet-lehdess\xc3\xa4 julkaistiin artikkeli ven\xc3\xa4l\xc3\xa4isten emigranttien salaisesta toiminnasta Suomessa. Artikkelissa v\xc3\xa4itettiin ett\xc3\xa4 Suomen viranomaiset olivat jo vuosia katsoneet sormien l\xc3\xa4pi Ven\xc3\xa4l\xc3\xa4isen Totuuden Veljeskunnan Suomesta k\xc3\xa4sin harjoittamaa terroritoimintaa. Artikkelin seurauksena Toll pid\xc3\xa4tettiin ja tuotiin Etsiv\xc3\xa4n Keskuspoliisin kuulusteltavaksi Helsinkiin. Kuulustelujen j\xc3\xa4lkeen Toll kuitenkin vapautettiin kun h\xc3\xa4n oli luvannut katkaista suhteensa veljeskuntaan. H\xc3\xa4n ei pit\xc3\xa4nyt lupaustaan mutta muutti kuitenkin asumaan Viipurista Helsinkiin. Etsiv\xc3\xa4 Keskuspoliisin kontaktit Tolliin jatkuivat edelleen Jalmari Sinivaaran kautta. _NEWLINE_Vuonna 1932 Sinivaara ja yleisesikunnan tiedustelua edustanut Toivo Salokorpi tapasivat armenialaisen emigrantin ja kapinallisjohtajan Anu\xc5\xa1avan Zatikjanin Tollin huvilalla Uudenkirkon Vammelsuussa. Zatikjan oli paennut Neuvostoliitosta Suomeen 1930. H\xc3\xa4n ryhtyi yhteisty\xc3\xb6h\xc3\xb6n Tollin edustaman Ven\xc3\xa4l\xc3\xa4isen Totuuden Veljeskunnan kanssa ja Toll l\xc3\xa4hettikin Suomesta 1930-luvun alussa pari pommiretkikuntaa Kaukasiaan Ja Etel\xc3\xa4-Ven\xc3\xa4j\xc3\xa4lle. Zatikjan palasi Kaukasiaan ja johti siell\xc3\xa4 oman kertomasa mukaan kapinaliikett\xc3\xa4 vuoteen 1932 saakka. Ven\xc3\xa4l\xc3\xa4isen Totuuden Veljeskunta oli kuitenkin Neuvostoliiton salaisen palvelun OGPU:n soluttama joten tiedot salahankkeista vuotivat nopeasti._NEWLINE_Toll oli yhteisty\xc3\xb6ss\xc3\xa4 my\xc3\xb6s Etsiv\xc3\xa4n Keskuspoliisin seuraajaksi 1938 tulleen Valtiollisen poliisin Valpon kanssa ja avusti Valpoa hankkimalla tietoa muun muassa Suomeen 1938 saapuneen ven\xc3\xa4l\xc3\xa4isen emigrantin Boris Popperin toiminnasta.'